風雨
作者：釋文珦
朝代：宋

paragraphs: 晚來江上天不分，老蛟吐氣成江雲。
夜半大風飄屋瓦，頃刻簷間雨如瀉。
柴門緊閉不敢開，漸聞水聲到床下。
開門處處聞啼號，盡說浪頭三尺高。
室廬漂蕩無處所，妻孥大半隨波濤。
江市一時爲沮洳，急打行包入山去。
通衢沆漭不可行，歷盡西山豺虎路。
但願自今風雨調，無復破塊與鳴條。